b'\n_START_ARTICLE_\nRatko Mladi\xc4\x87\n_START_SECTION_\n\xc5\xa0olanje\n_START_PARAGRAPH_\nRatko Mladi\xc4\x87 se je rodil o\xc4\x8detu Ne\xc4\x91u in mami Stani (dekli\xc5\xa1ki priimek Lalatovi\xc4\x87) v vasi Bo\xc5\xbeanovi\xc4\x87i v Bosni in Hercegovini. Kot dojen\xc4\x8dek je zbolel za tifusom skupaj z materjo in o\xc4\x8detom, nahranili in pozdravili so ga italijanski vojaki._NEWLINE_Leta 1945 je njegov o\xc4\x8de kot partizan padel v boju z usta\xc5\xa1i v bli\xc5\xbeini Ivan sedla. _NEWLINE_Po vojni je obiskoval osnovno \xc5\xa1olo v doma\xc4\x8dem kraju, nato pa je od\xc5\xa1el na delo v Sarajevo, kjer je delal kot kovinostrugar. Od\xc5\xa1el je v Srbijo, kjer se je vpisal v vojnoindustrijsko \xc5\xa1olo v Zemunu. Kasneje se je vpisal \xc5\xa1e na voja\xc5\xa1ko akademijo, ki jo je dokon\xc4\x8dal leta 1978 kot najbolj\xc5\xa1i \xc5\xa1tudent s povpre\xc4\x8djem 9,57.\n_START_SECTION_\nJLA\n_START_PARAGRAPH_\nMladi\xc4\x87 je bil zaposlen v JLA \xc5\xa1e v \xc4\x8dasu \xc5\xa1tudija na voja\xc5\xa1ki akademiji, prvo poveljstvo pa je dobil leta 1965 kot podporo\xc4\x8dnik v Skopju, kjer je poveljeval vodu 89. pehotnega polka. Aprila 1968 je postal poveljnik izvidni\xc5\xa1kega voda, maja 1970 pa je napredoval v \xc4\x8din poro\xc4\x8dnika. Ob napredovanju v \xc4\x8din majorja, 27. novembra 1974, je postal pomo\xc4\x8dnik poveljnika zaledne 87. samostojne pehotne baterije. Po zaklju\xc4\x8dku \xc5\xa1olanja na voja\xc5\xa1ki akademiji je od\xc5\xa1el na novo delovno mesto poveljnika Prvega pehotnega bataljona 89. pehotne brigade v Kumanovo._NEWLINE_25. decembra 1980 je napredoval v \xc4\x8din podpolkovnika in od\xc5\xa1el na novo delovno mesto v garnizon v Skopje, z napredovanjem v polkovnika, 18. avgusta 1986 pa se spet seli, tokrat v \xc5\xa0tip, kjer je postavljen na mesto poveljnika 39. pehotne brigade 26. pehotne divizije. Na tem mestu je ostal do 31. januarja 1989, ko je spet preme\xc5\xa1\xc4\x8den v Skopje, tokrat v \xc5\xa1tab tretjega armadnega poveljstva. _NEWLINE_Ponovno je bil preme\xc5\xa1\xc4\x8den 14. januarja 1991 in sicer v poveljstvo 52. korpusa v Pri\xc5\xa1tino._NEWLINE_Generalmajor je postal 11. decembra 1991.\n_START_SECTION_\nVojska Republike Srpske\n_START_PARAGRAPH_\n12. maja 1992 je bil s strani narodne skup\xc5\xa1\xc4\x8dine Republike Srpske in na predlog vodje bosanskih srbov, Radovana Karad\xc5\xbei\xc4\x87a postal poveljnik glavnega \xc5\xa1taba vojske Republike Srpske. Takrat je imel \xc4\x8din generalpodpolkovnika, \xc5\xbee leta 1994 pa je postal generalpolkovnik. Na polo\xc5\xbeaju poveljnika je ostal do leta 1996, 24. julija 1995 pa je bil s strani mednarodnega sodi\xc5\xa1\xc4\x8da za vojne zlo\xc4\x8dine v Haagu obto\xc5\xbeen vojnih zlo\xc4\x8dinov genocida, sodelovanja v genocidu, zlo\xc4\x8dinov proti \xc4\x8dlove\xc4\x8dnosti in kr\xc5\xa1enja voja\xc5\xa1kega prava. _NEWLINE_8. novembra 1996 ga je takratna predsednica Republike Srpske, Biljana Plav\xc5\xa1i\xc4\x87 razre\xc5\xa1ila polo\xc5\xbeaja. V vojski te dr\xc5\xbeave pa je kljub temu ostal do uradne upokojitve, 7. marca 2002. Poleg tega je bil general Mladi\xc4\x87 uradno tudi v slu\xc5\xbebi vojske ZRJ in sicer vse do leta 2001, ko ga je tedanji predsednik Vojislav Ko\xc5\xa1tunica upokojil.\n_START_SECTION_\nSojenje\n_START_PARAGRAPH_\nGeneral Mladi\xc4\x87 je bil eden najbolj iskanih vojnih zlo\xc4\x8dincev z obmo\xc4\x8dja nekdanje Jugoslavije, za njim je bila razpisana mednarodna tiralica in velika denarna nagrada. Obto\xc5\xbenico proti njemu pa je spisala glavna haa\xc5\xa1ka to\xc5\xbeilka Carla Del Ponte. Prijeli so ga 26. maja 2011 v Srbiji. 22. novembra 2017 ga je Haa\xc5\xa1ko sodi\xc5\xa1\xc4\x8de obsodilo na dosmrtno je\xc4\x8do za genocid v Srebrenici in obleganje Sarajeva.'